b'\n_START_ARTICLE_\nGertjan Verbeek\n_START_SECTION_\nUra pelaajana\n_START_PARAGRAPH_\nVerbeek pelasi l\xc3\xa4hes koko uransa SC Heerenveeniss\xc3\xa4, jossa lopetti aktiiviuransa 32-vuotiaana 1994.\n_START_SECTION_\nUra valmentajana\n_START_PARAGRAPH_\nGertjan Verbeek aloitti valmennusuransa 1994 legendaarisen Heerenveen-luotsi Foppe de Haanin apuvalmentajana. Vuonna 2001 Verbeek siirtyi Heerenveenist\xc3\xa4 p\xc3\xa4\xc3\xa4valmentajaksi Heracles Almeloon. Valmennettuaan Heraclesia kolme vuotta Verbeek palasi takaisin Heerenveeniin ja seurasi p\xc3\xa4\xc3\xa4valmentajana 15 vuotta ty\xc3\xb6skennellytt\xc3\xa4 Foppe de Haania._NEWLINE_Heerenveeniss\xc3\xa4 Verbeek suosi hy\xc3\xb6kk\xc3\xa4\xc3\xa4v\xc3\xa4\xc3\xa4 jalkapalloa ja muun muassa Klaas-Jan Huntelaar ponnisti maailmalle Heerenveenist\xc3\xa4 Verbeekin aikana. Kes\xc3\xa4ll\xc3\xa4 2008 h\xc3\xa4n siirtyi Feyenoordin p\xc3\xa4\xc3\xa4valmentajaksi. Pesti rotterdamilaisseurassa j\xc3\xa4i kuitenkin lyhyeksi ja menestykselt\xc3\xa4\xc3\xa4n heikoksi. Feyenoordin kausi 2008/09 alkoi katastrofaalisen huonosti ja lopulta seurajohto sai tarpeekseen antaen Verbeekille potkut tammikuussa 2009. Feyenoord oli pudonnut liigassa kymmenen parhaan alapuolelle._NEWLINE_Kes\xc3\xa4kuussa 2009 Verbeek allekirjoitti kolmivuotisen sopimuksen Eredivisie-seura Heracles Almelon kanssa. H\xc3\xa4n aloitti p\xc3\xa4\xc3\xa4valmentajauransa seurassa aikanaan vuonna 2001. Huhtikuussa 2010 uutisoitiin, ett\xc3\xa4 Verbeek siirtyy kauden j\xc3\xa4lkeen AZ Alkmaarin per\xc3\xa4simeen. Verbeekin johdolla Heracles pelasi hienon kauden 2009/10 ja sijoittui kuudenneksi. Eredivisien Eurooppa-liigan karsinnoissa Heracles kuitenkin k\xc3\xa4rsi tappion Rodalle eik\xc3\xa4 selvinnyt eurokentille. _NEWLINE_Verbeekin debyyttikausi Alkmaarissa sujui hyvin ja seura sijoittui Eredivisiess\xc3\xa4 nelj\xc3\xa4nneksi. Sama sijoitus toistui my\xc3\xb6s kaudella 2011/12 ja lis\xc3\xa4ksi Alkmaar eteni Alankomaiden cupin v\xc3\xa4lieriin. Kaudella 2012/13 Verbeek palautti Alkmaarin pokaalikantaan nelj\xc3\xa4n vuoden tauon j\xc3\xa4lkeen, kun seura juhli cup-mestaruutta kaadettuaan finaalissa PSV Eindhovenin 2\xe2\x80\x931. Liigassa kausi p\xc3\xa4\xc3\xa4ttyi pettymykseen sijoituksen ollessa kymmenes. Kauden 2013/14 seura aloitti kohtuullisesti ja voitti nelj\xc3\xa4 kauden kahdeksasta ensimm\xc3\xa4isest\xc3\xa4 ottelusta. Seurajohto kuitenkin erotti Verbeekin yll\xc3\xa4tt\xc3\xa4en syyskuun lopussa 2013, vaikka joukkue oli juuri voittanut sarjak\xc3\xa4rki PSV:n. Potkujen syiksi seura ilmoitti ep\xc3\xa4luottamuksen Verbeekin ja johdon v\xc3\xa4lill\xc3\xa4._NEWLINE_Lokakuun lopulla 2013 Verbeekist\xc3\xa4 tuli Saksan Bundesliigassa pelaavan 1. FC N\xc3\xbcrnbergin p\xc3\xa4\xc3\xa4valmentaja. Verbeekin tavoitteena oli nostaa N\xc3\xbcrnberg pois Bundesliigan h\xc3\xa4nnilt\xc3\xa4, mutta seuran menestys j\xc3\xa4i heikoksi my\xc3\xb6s alankomaalaisen alaisuudessa. Lopulta kahdeksan tappiota yhdeks\xc3\xa4ss\xc3\xa4 per\xc3\xa4tt\xc3\xa4isess\xc3\xa4 ottelussa ja jumittuminen suoran putoajan paikalle johtivat Verbeekin potkuihin huhtikuun lopulla 2014. N\xc3\xbcrnbergill\xc3\xa4 oli surkeista tuloksista huolimatta edelleen mahdollisuudet my\xc3\xb6s suoraan s\xc3\xa4ilymiseen, kun liigaa oli pelaamatta kolme kierrosta. _NEWLINE_Vuoden 2014 lopussa Verbeek palasi valmentajaksi Saksaan allekirjoitettuaan sopimuksen 2. Bundesliigan VfL Bochumin kanssa. Verbeek luotsasi Bochumin ensimm\xc3\xa4isell\xc3\xa4 kokonaisella kaudellaan 2015/16 viidenneksi 2. Bundesliigassa ja Saksan cupissakin tie katkesi vasta puoliv\xc3\xa4lieriss\xc3\xa4. Kaudella 2016/17 Bochum pelasi heikommin ja sijoittui vasta yhdeks\xc3\xa4nneksi j\xc3\xa4\xc3\xa4den kauas nousutaistelusta. Verbeek sai potkut Bochumista hein\xc3\xa4kuussa 2017, vain muutama viikko ennen uuden sarjakauden alkua._NEWLINE_Lokakuun lopussa 2017 Verbeek palasi valmentamaan kotimaahansa, kun h\xc3\xa4nest\xc3\xa4 tuli Eredivisien h\xc3\xa4nnille juuttuneen FC Twenten p\xc3\xa4\xc3\xa4valmentaja. Verbeek ei onnistunut nostamaan Twente\xc3\xa4 pois putoamiskamppailusta, vaan seura vajosi h\xc3\xa4nen johdollaan liigan viimeiseksi. Verbeek sai potkut teht\xc3\xa4vist\xc3\xa4\xc3\xa4n maaliskuun lopulla 2018._NEWLINE_Toukokuussa 2019 Verbeekist\xc3\xa4 tuli Australian A-Leaguen Adelaide Unitedin p\xc3\xa4\xc3\xa4valmentaja.'